אילן הררי

אילן הררי (נולד ב-7 בינואר 1959) הוא מבקר צה"ל לשעבר. שירת גם בין היתר כמפקד עוצבת עמוד האש וקצין החינוך הראשי בדרגת תת-אלוף. כיהן כיו"ר הוועדה הקרואה בלוד בשנים 2007 עד 2011.

== קורות חייו ==
=== ראשית חייו ===
הררי גדל בשכונת מעוז אביב בתל אביב. בנו של שלום, ניצול השואה וקצין בחטיבת גולני.

=== שירותו הצבאי ===
באוגוסט 1977 התגייס לצה"ל ובחר לשרת בחטיבת גולני. בגולני עבר הררי מסלול הכשרה כלוחם וקורס מ"כים חי"ר. הררי לחם במבצע ליטני ולאחר שהדריך בבית הספר למ"כים יצא לקורס קציני חי"ר. עם סיום הקורס שב הררי לחטיבה ושימש כמפקד מחלקה, מפקד פלוגה, מפקד פלנ"ט גולני וסגן מפקד גדוד 13. אחרי תקופת לימודים במכללה הבין-זרועית לפיקוד ולמטה התמנה לקצין אג"ם של גולני. בשנת 1986 מונה מפקד גדוד 51, ופיקד על גדודו בהדיפת מתקפה של חזבאללה על מוצבי הגדוד סמוך לכפר שמרייה באפריל 1987. בשנים 1988 – 1989 שירת כסגן מפקד עוצבת חירם, חטיבה מרחבית בגזרה המזרחית של גבול הצפון. לאחר ששימש כמפקד בסיס האימונים החטיבתי התמנה ב-1991 למפקד חטיבת אפרים, ולאחר מכן יצא ללימודים במכללה לביטחון לאומי.

ב-1993 מונה למפקד עוצבת ברעם, החטיבה המרחבית המערבית בגבול הצפון, וב-1995 לסגן מפקד אוגדת אזור יהודה ושומרון. בשנת 1996 התמנה למפקד חטיבת הנח"ל, במהלך כהונתו ספגה החטיבה את האירוע הקשה בתולדותיה כשעשרות מלוחמיה נהרגו באסון המסוקים. ב-1998 התמנה הררי לראש מטה פיקוד העורף וב-2001 למפקד עוצבת עמוד האש. תפקידו האחרון בצה"ל היה קצין החינוך הראשי, ואותו מילא בין השנים 2004 ל-2007.

במהלך שירותו הצבאי נפצע מספר פעמים. במלחמת שלום הגליל ספג קליע שגרם לשיתוק בכף רגלו השמאלית, וכמפקד גדוד 51 נפגע במוצב שומריה בדרום לבנון מרסיס של פצמ"ר שקטע את אגודלו. כסגן מפקד אוגדה, בזמן ההתפנות מטולכרם, היה מעורב בתאונה, מרפקו נשבר ומאז הוא אינו מסוגל ליישר את ידו הימנית.

=== לאחר שחרורו מצה"ל ===
בעקבות הדחתו של ראש עיריית לוד בני רגב מתפקידו, מינה שר הפנים רוני בר-און את הררי לעמוד בראש הוועדה הקרואה לעיר. הררי נכנס לתפקיד במאי 2007, תקופה קצרה בלבד לאחר שהשתחרר מצה"ל. ב-16 ביולי 2009 התפטר הררי מתפקידו. כעבור שבוע חזר בו הררי מהתפטרותו ושימש בתפקיד עד פברואר 2011.

מספטמבר 2011 מכהן בהתנדבות כראש שבט הצופים בראש העין.

בדצמבר 2011 החל לכהן כמבקר צה"ל.

במאי 2019 החל לכהן כמנכ"ל עיריית ראש העין.

עם הפגיעה הקשה בחטיבת הנח"ל במלחמת חרבות ברזל התייצב בהתנדבות לפקד על המפקדה הקדמית של החטיבה אל מול הרצועה. עם החלפת ראש העיר של ראש העין, החליט לסיים את תפקידו ולהתרכז בהכנת צוות העורף של החטיבה לסיוע למפקדות העורפיות, למשפחות המפקדים והלוחמים ולטיפול במשפחות הפצועים והחללים. 

== חיים אישיים ==
הררי הוא בעל תואר שני במדע המדינה, נשוי ואב לארבעה. מתגורר בראש העין.

== קישורים חיצוניים ==

* טל מויסה, [https://web.archive.org/web/20090902134710/http://dover.idf.il/IDF/News_Channels/Personal/08/08/0503.htm "קצין הוא מוסד"] באתר צה"ל, 5 בספטמבר 2008.
* [https://web.archive.org/web/20131021073228/http://www.gal-ed.co.il/nachal/show_item.asp?levelid=45100&itemid=34944&itemtype=3&prm=t=8 אילן הררי], באתר חטיבת הנח"ל.
* .
* .
* .
* .
* .
* אור הוכמן, [https://web.archive.org/web/20131021053207/http://mazi.idf.il/6939-10880-HE/IGF.aspx היתרון הירוק], ביטאון ביבשה, גיליון 21, דצמבר 2012.
* .
* איתן רבין, [http://www.fresh.co.il/vBulletin/showpost.php?p=4564088&postcount=32 אל תתעסקו בשטויות, תביאו לי מחבלים הרוגים], הארץ, 12 במאי 1995, כפי שהועלה באתר פרש.
* עמוס הראל, [http://www.fresh.co.il/vBulletin/showpost.php?p=4564534&postcount=36 מח"ט הנח"ל היוצא מרוצה מגאוות הלוחמים], הארץ, 10 באפריל 1998, כפי שהועלה באתר פרש.
;מפרי עטו:
* .

== הערות שוליים ==

קטגוריה:תתי-אלופים בצה"ל
קטגוריה:מפקדי חטיבת הנח"ל
קטגוריה:מפקדי עוצבת ברעם
קטגוריה:מפקדי עוצבת עמוד האש
קטגוריה:קציני חינוך ראשיים
קטגוריה:ראשי ועדות קרואות
קטגוריה:נכי צה"ל
קטגוריה:ראש העין: אישים
קטגוריה:ראשי עיריית לוד
קטגוריה:מפקדי חטיבת אפרים
קטגוריה:ראשי מטה פיקוד העורף
קטגוריה:מפקדי גדודים בחטיבת גולני
קטגוריה:בוגרי המכללה לביטחון לאומי
קטגוריה:מנכ"לי רשויות מקומיות
קטגוריה:מבקרי פנים
קטגוריה:ישראלים שנולדו ב-1959
קטגוריה:חיילי חיל הרגלים במלחמת לבנון הראשונה